ตำรวจปราบปรามการทุจริตอาชญากรรมทางเทคโนโลยี หรือ ปอท. และเจ้าหน้าที่กรมสรรพากรตรวจยึดใบกำกับภาษีปลอมเกือบ 50 ลัง มูลค่ารวมกว่า 1,000 ล้านบาทจากบ้านของน.ส.สิริยากร โสมทรัพย์ ที่ตำบลคูคต อำเภอลำลูกกา จังหวัดปทุมธานี นอกจากนี้ตำรวจยังสามารถยึดของกลางเป็นคอมพิวเตอร์รวม 6 เครื่อง เพื่อตรวจสอบหลังสืบทราบว่าน.ส.สิริยากร เปิดเว็บไซต์ขายใบกำกับภาษีปลอมให้กับบริษัท ต่างๆ มานานกว่า 1 ปี สร้างความเสียหายมากกว่า 70 ล้านบาท ขณะที่นายวินัย วิททวัสการเวช อธิบดีกรมสรรพากร ระบุว่าผู้ต้องหารายนี้จะเปิดบริษัทขายวัสดุก่อสร้างเพื่อบังหน้า และออกใบกำกับภาษี แต่ไม่มีการซื้อขายสินค้าจริง พร้อมทั้งยังแอบอ้างชื่อบริษัทอื่นออกใบกำกับภาษี